Komisjoni otsus,

11. juuni 2003,

millega asutatakse ekspertrühm, mis nõustab komisjoni seoses transpordisektori õnnetusi käsitleva strateegiaga

(2003/425/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut

ning arvestades järgmist:

(1) Oleks vaja alaliselt tagada Euroopa kodanike kõrgetasemeline ja ühtne kaitse kõikides transpordiliikides ning tuleks kehtestada strateegia, et vähendada õnnetuste arvu. Õnnetuste ja intsidentide sõltumatu tehniline uurimine on üks võimalus parandada ohutust, et õnnetuste põhjuste väljaselgitamise abil hoida ära uute tekkimist.

(2) Õnnetuste põhjuste uurimist ei tohiks ühendada kahju hüvitamisega või vastutuse kindlaksmääramisega. Seetõttu peaks see toimuma sõltumatult uurimisest, mille on teinud kohtuorganid, kindlustusseltsid, tööstusharud, ettevõtjad ja seadusandjad või muud asjast huvitatud isikud, kelle huvid võiksid olla vastuolus uurimisorganile või -üksusele usaldatud ülesandega.

(3) Komisjoni valges raamatus "Euroopa transpordipoliitika aastal 2010: aeg otsustada" [1] märkis komisjon, et õnnetuste põhjuste ja õigusaktide täiustamise võimaluste väljaselgitamiseks vajatakse üha enam sõltumatut tehnilist uurimist. Sel eesmärgil soovitas komisjon valges raamatus luua "komisjoni juurde sõltumatute ekspertide rühm, mille ülesanne on täiustada olemasolevaid õigusakte ja kohandada (Euroopa) metoodikat muu hulgas tehnilise arenguga".

(4) Kõikide asjaolude uurimiseks, mis on seotud õnnetuse sõltumatu tehnilise uurimisega, kavatseb komisjon moodustada ekspertrühma, mis nõustab komisjoni seoses transpordisektori õnnetusi käsitleva strateegiaga.

(5) Teiste asjakohaste konsulteerimismenetluste kõrval aitab kõnesoleva ekspertrühma asutamine edendada ühenduse poliitikat õnnetuste sõltumatu uurimise vallas. Rühm peaks andma komisjonile nõu olemasolevate õigusaktide täiustamise vajalikkuse kohta ja kui see on asjakohane, uute algatuste esitamise vajalikkuse kohta kõikides transpordiliikides, sealhulgas energia transpordis (nafta- või gaasijuhtmete kaudu).

ON VASTU VÕTNUD KÄESOLEVA OTSUSE:

Artikkel 1

Teema

Asutatakse ekspertrühm, mis nõustab komisjoni seoses transpordisektori õnnetusi käsitleva strateegiaga, edaspidi "ekspertrühm".

Artikkel 2

Kohustused

Ekspertrühm annab komisjonile nõu olemasolevate õigusaktide täiustamise vajalikkuse kohta ja kui see on asjakohane, uute algatuste esitamise vajalikkuse kohta kõikides transpordiliikides, sealhulgas energia transpordis (nafta- või gaasijuhtmete kaudu), välja arvatud töötervishoiu ja tööohutuse aspektid.

Artikkel 3

Koosseis

Ekspertrühm koosneb kvalifitseeritud isikutest, kes on pädevad arutama transpordiohutusega, eelkõige õnnetuste sõltumatu tehnilise uurimisega seotud küsimusi eri transpordiliikides, sealhulgas energia transpordis (nafta- või gaasijuhtmete kaudu). Rühma kuulub 12 liiget ja selle eesistujaks on komisjoni esindaja.

Artikkel 4

Ametissenimetamine

1. Ekspertrühma liikmed nimetab komisjon ametisse isiklikult, lähtudes nende objektiivselt tõendatud pädevusest ja kogemustest. Nende ametiaeg on kaks aastat ning seda on võimalik komisjoni otsusega üks kord pikendada.

2. Pärast volituste lõppemist jäävad ekspertrühma liikmed ametisse kuni uute liikmete nimetamiseni või volituste pikendamiseni.

3. Liikme volitused lõpevad enne kehtivusaja lõppemist liikme ametist lahkumise või surma korral. Sellistel juhtudel nimetab komisjon asendusliikme vastavalt lõikes 2 sätestatud korrale.

4. Kandideerimiskutse avaldatakse Euroopa Liidu Teatajas. Komisjon valib liikmed pärast kõnealust kandideerimiskutset saadud avalduste alusel. Valikukriteeriumides võetakse arvesse kandideerijate pädevust ja kogemusi, nende representatiivsust ning võimet osaleda strateegilistes aruteludes; kõnealused kriteeriumid soodustavad koosseisu, mille puhul oleksid võrdselt esindatud eri transpordiliikide spetsialistid.

5. Komisjon avaldab liikmete nimekirja Euroopa Liidu Teatajas.

Artikkel 5

Ametiaeg, töörühmad ja lisaeksperdid

1. Ekspertrühm tuleb komisjoni kutsel kaks korda aastas täiskoosseisus kokku komisjoni peakorteris.

2. Artiklis 2 nimetatud ülesannete täitmiseks võib ekspertrühm moodustada ajutisi töörühmi.

3. Esimees võib liikme taotlusel või omal algatusel otsustada kutsuda muid eksperte teatud küsimuste arutamiseks.

4. Ekspertrühma liikmetele ja lõike 3 alusel kutsutud ekspertidele hüvitatakse sõidu- ja elamiskulud komisjonis kehtivate sätete kohaselt.

Artikkel 6

Konfidentsiaalsus

Ilma et see piiraks EÜ asutamislepingu artikli 287 kohaldamist, ei tohi ekspertrühma liikmed avalikustada neile ekspertrühma või selle töörühma töös osalemisel teatavaks saanud teavet.

Artikkel 7

Töökord ja sekretariaat

1. Ekspertrühm võtab vastu oma töökorra.

2. Komisjon tagab ekspertrühmale sekretariaadi teenused.

Artikkel 8

Jõustumine

Käesolev otsus jõustub selle Euroopa Liidu Teatajas avaldamise päeval.

Brüssel, 11. juuni 2003

Komisjoni nimel

asepresident

Loyola De Palacio

[1] K(2001) 370, 12. september 2001, lk 69.

--------------------------------------------------